ইরানের তৈরি ৪৫টি রুশ ড্রোন ভূপাতিত করার দাবি ইউক্রেনের
নতুন বছর শুরুর দিন ইরানের তৈরি রাশিয়ার ছোঁড়া ৪৫টি বিস্ফোরক ড্রোন গুলি করে ভূপাতিত করার দাবি করেছে ইউক্রেনের সশস্ত্র বাহিনী। ভূপাতিত করা ড্রোন গুলো ছিল ‘কামিকাজে’ ড্রোন।







শনিবার স্থানীয় সময় মধ্যরাতের পর থেকে ড্রোন গুলোকে ভূপাতিত করা হয়। খবর আলজাজিরার।




কিয়েভ অঞ্চলের পুলিশ প্রধান আন্দ্রেই নেবিতভ সামাজিকমাধ্যমে একটি ছবি প্রকাশ করেছেন- তাতে তার ভাষায় একটি ধ্বংসপ্রাপ্ত ড্রোনের কিছু অংশ দেখা যাচ্ছে। তাতে রুশ ভাষায় শুভ নববর্ষ কথাটি লেখা রয়েছে।
রাজধানী কিয়েভসহ বিভিন্ন শহর লক্ষ্য করে এসব ড্রোন ছোঁড়া হয়। এ ছাড়া এসব বিস্ফোরক ড্রোন ইউক্রেনের জ্বালানি অবকাঠামোতেও আঘাত হানে।
রাশিয়া বলেছে, তাদের ড্রোন আক্রমণের লক্ষ্য ছিল ইউক্রেনের ড্রোন উৎপাদন কারখানাগুলো।
এর আগে শনিবার ইউক্রেনের বিভিন্ন শহরে অনেকগুলো রুশ ক্ষেপণাস্ত্র আঘাত হানে। রাজধানী কিয়েভেও বিস্ফোরণের শব্দ শোনা যায় এবং শহরটির মেয়র ভিটালি ক্লিৎস্কো জানিয়েছেন, এতে একজন নিহত এবং একজন জাপানি সাংবাদিকসহ মোট ২০ জন আহত হয়েছে। একটি হোটেলও ক্ষতিগ্রস্ত হয়েছে।
ইউক্রেনের সশস্ত্র বাহিনী প্রধান ভ্যালেরি জালুঝনি জানিয়েছেন, রাশিয়ার নিক্ষিপ্ত ২০টি ক্রুজ ক্ষেপণাস্ত্রের মধ্যে ১২টিকে তাদের বিমান প্রতিরক্ষা ব্যবস্থা গুলি করে ধ্বংস করেছে।
টেলিগ্রাম চ্যানেলে প্রচারিত এক ভাষণে ইউক্রেনের প্রেসিডেন্ট ভলোদিমির জেলেনস্কি এসব আক্রমণের তীব্র নিন্দা করেছেন।  
রাশিয়ার জনগণের উদ্দেশ্যে তিনি বলেন, পুতিন তাদের দেশকে ধ্বংস করে দিচ্ছেন যে জন্য কেউ তাকে ক্ষমা করবে না।

নতুন বছর শুরুর দিন ইরানের তৈরি রাশিয়ার ছোঁড়া ৪৫টি বিস্ফোরক ড্রোন গুলি করে ভূপাতিত করার দাবি করেছে ইউক্রেনের সশস্ত্র বাহিনী। ভূপাতিত করা ড্রোন গুলো ছিল ‘কামিকাজে’ ড্রোন।